ผู้ป่วยโควิดดับอีก 4 ราย ติดเชื้อใหม่ 1,443 ดันยอดสะสมพุ่ง 45,185 คน
"ศบค." รายงานสถานการณ์โควิด-19 ในประเทศ ประจำวันที่ 20 เม.ย.64 ระบุมีผู้ป่วยโควิดดับอีก 4 ราย ติดเชื้อใหม่ 1,443 ดันยอดสะสมพุ่ง 45,185 คน
"ศบค." รายงานสถานการณ์โควิด-19 ในประเทศ ประจำวันที่ 20 เม.ย.64 ระบุมีผู้ป่วยโควิดดับอีก 4 ราย ติดเชื้อใหม่ 1,443 ดันยอดสะสมพุ่ง 45,185 คน
20 เม.ย. 2564

นพ.ทวีศิลป์ วิษณุโยธิน โฆษกศูนย์บริหารสถานการณ์โควิด-19 หรือ ศบค. รายงานสถานการณ์การแพร่ระบาดของไวรัสโควิด-19 ในประเทศ ประจำวันที่ 20 เม.ย.64 ระบุ พบผู้ติดเชื้อรายใหม่ 1,443 ราย ประกอบด้วย ผู้ติดเชื้อในประเทศจากระบบเฝ้าระวังและระบบบริการ 1,328 ราย และจากการค้นหาผู้ติดเชื้อเชิงรุกในชุมชน 113 ราย และผู้ที่เดินทางมาจากต่างประเทศ เข้าสถานกักกันที่รัฐจัดให้ (State Quarantine) อีก 2 ราย
ทั้งนี้ ทำให้จำนวนผู้ป่วยยืนยันสะสมในประเทศล่าสุดมีจำนวนเพิ่มขึ้นอยู่ที่ 45,185 ราย แบ่งเป็นผู้ป่วยที่ติดเชื้อภายในประเทศ 41,943 ราย และผู้เดินทางมาจากต่างประเทศ 3,242 ราย โดยมีผู้ป่วยที่รักษาหายเพิ่ม 171 ราย รักษาหายแล้ว 28,958 ราย ยังรักษาอยู่ 16,119 ราย
ขณะที่มีผู้เสียชีวิตเพิ่ม 4 ราย ทำให้ยอดผู้เสียชีวิตสะสมเพิ่มขึ้นเป็น 108 ราย
สำหรับผู้เสียชีวิต รายที่ 105 เป็นหญิงไทย อายุ 78 ปี อยู่ในพื้นที่กทม. เป็นผู้ป่วยติดเตียง มีโรคประจำตัวคือ ความดันโลหิตสูง และไทรอยด์ พบเชื้อโควิด-19 วันที่ 3 เม.ย. ไม่มีอาการ
วันที่ 12 เม.ย. มีอาการ และเสียชีวิตวันที่ 17 เม.ย. เวลา 18.10 น.
ผู้เสียชีวิต รายที่ 106 เป็นชายไทย อายุ 78 ปี อยู่ในกทม. อาชีพค้าขาย มีโรคประจำตัวคือ เบาหวาน และความดันโลหิตสูง วันที่ 11 เม.ย. เริ่มมีอาการป่วย วันที่ 15 เม.ย.ตรวจพบเชื้อโควิด-19 และเสียชีวิตวันที่ 19 เม.ย. เวลา 11.35 น.
ผู้เสียชีวิต รายที่ 107 เป็นหญิงอินเดีย อายุ 86 ปี เป็นผู้ป่วยติดเตียง มีโรคประจำตัวคือ ไทยรอยด์ วันที่ 18 เม.ย. ตรวจพบเชื้อโควิด-19 และเสียชีวิตในเวลา 20.48 น.ของวันเดียวกัน
และผู้เสียชีวิต รายที่ 108 เป็นชายไทย อายุ 30 ปี อยู่ในกทม. เป็นโรคอ้วน มีประวัติไปสถานบันเทิงย่านทองหล่อ วันที่ 4 เม.ย. ตรวจพบเชื้อโควิด-19 ต่อมาวันที่ 9 เม.ย. มีอาการปอดอักเสบรุนแรง อาการแย่ลง และเสียชีวิตในวันที่ 19 เม.ย. เวลา 05.39 น.
